b"\n_START_ARTICLE_\nJean de Bethencourt\n_START_SECTION_\nLa conquesta de les Illes Can\xc3\xa0ries\n_START_PARAGRAPH_\nL'expedici\xc3\xb3 va partir de La Rochelle rumb a Cadis l'1 de maig de 1402 amb dos-cents vuitanta tripulants, la majoria corsaris i mercenaris gascons i normands a la recerca de lucre r\xc3\xa0pid. Tamb\xc3\xa9 hi viatjaven els frares franciscans Pierre Bontier i Jean Le Verrier, capellans dom\xc3\xa8stics dels capitans i cronistes del viatge a Le Canarien, i dos nadius canaris capturats per expedicions castellanes pr\xc3\xa8vies i ja batejats. A Cadis deserta bona part de l'expedici\xc3\xb3, restant-ne nom\xc3\xa9s cinquanta-tres. En el moment d'arribar a la costa nord de Lanzarote la poblaci\xc3\xb3 local estava ja en decad\xc3\xa8ncia franca. B\xc3\xa9thencourt fou rebut de manera amistosa pel rei Guardafia, fill de la princesa Ico, i es compromet\xc3\xa9 a evitar els atacs pirates. Man\xc3\xa0 construir un castell a la Costa del Rubic\xc3\xb3n. L'atac sobre l'illa de Fuerteventura acab\xc3\xa0 en desastre, degut al mot\xc3\xad de la tripulaci\xc3\xb3 i una grav\xc3\xadssima manca de queviures. La conquesta es torn\xc3\xa0 impossible pel baix nombre d'efectius i les disensions internes, i B\xc3\xa9thencourt torn\xc3\xa0 a Castella per a aconseguir m\xc3\xa9s suports, deixant l'illa en mans de Gadifer de la Salle i Berthin de Beneval. B\xc3\xa9thencourt torna amb el decret reial que li atorgava la senyoria de l'illa de Lanzarote i amb l'ordre de l'antipapa Benet XIII d'Aviny\xc3\xb3 (el Papa Lluna) d'instaurar el bisbat del Rubic\xc3\xb3n. A la seva arribada la resist\xc3\xa8ncia dels nadius havia estat esclafada per Gadifer de la Salle. Els ind\xc3\xadgenes, amb el rei Guardafia al capdavant, es rendiren el 1404 i foren convertits al cristianisme. _NEWLINE_Amb l'ajut dels nadius de Lanzarote inici\xc3\xa0 la conquesta de Fuerteventura, per\xc3\xb2 els intents de conquesta de Gran Can\xc3\xa0ria i La Palma fracassaren. B\xc3\xa9thencourt no va tractar mai de conquerir Tenerife, que de fet fou l'\xc3\xbaltima illa en ser conquerida. Gadifer de la Salle es va veure obligat a abandonar l'illa per a reclamar-la davant els reis castellans, cosa que mai aconsegu\xc3\xad. B\xc3\xa9thencourt ced\xc3\xad els seus drets al seu parent Maciot de Bethencourt i abandon\xc3\xa0 Lanzarote per a no tornar-hi m\xc3\xa9s.\n_START_SECTION_\nEl seu nom\n_START_PARAGRAPH_\nEl seu nom roman en el top\xc3\xb2nim de l'antiga capital de Fuerteventura, Betancuria. Despr\xc3\xa9s de la conquesta, molts abor\xc3\xadgens (aix\xc3\xad com moriscs) foren batejats amb el cognom del normand. Actualment en trobem a Can\xc3\xa0ries nombroses variants: Bethancur, Bethencur, Betancur, Betencur, Betancour, Betancourt, Betencour, Betencout, Bethancor, Bethencor, Bethencourt, etc. Aquests cognoms es troben presents tamb\xc3\xa9 en nombrosos descendents de la poblaci\xc3\xb3 can\xc3\xa0ria que van emigrar al nou m\xc3\xb3n. Exemples caracter\xc3\xadstics s\xc3\xb3n els expresidents de Vene\xc3\xa7uela i Col\xc3\xb2mbia, R\xc3\xb3mulo Betancourt i Belisario Betancur."